Keskustorin helmi paljasti uudet kasvonsa – Ensimmäiset kuvat Sandbergin talosta vain Morossa

Sandbergin talon rakennustelineiden ja pressujen purkaminen alkoi tiistaina aamupäivällä. Moro kävi ensimmäisenä kuvaamassa keskustan uusinta helmeä. Ensimmäisten maistiaisten perusteella Sandbergin talosta tulee odotetun upea lisä Keskustorin maisemaan. Julkisivut Aleksis Kiven kadun puolella on kunnostettu, samoin Kauppakadun puolella kulmarakennuksen osalta. Ensi keväänä kunnostetaan viimeinen Kauppakadun puolella oleva osa rakennuksesta. Moro kävi jo elokuussa tutustumassa työmaahan taloa peittävien pressujen takana. Oppaina olivat taloa kunnostavan AS Lindrem -yhtiön työpäällikkö Heino Lillipuu ja työjohtaja Arvet Ristimägi . He kertoivat, että Sandbergin talon julkisivua kunnostamassa ovat yhtiön luottorappaajat, Oleg Matuševitš ja Valentina Piževskaja , jotka ovat olleet yhtiössä sen alusta alkaen, nyt jo 25 vuotta, Lillipuu sanoo. Sandbergin talo on rakennettu vuosina 1880–1896 ja tunnetaan myös Kekäleen talona. Nykyään talon omistaa kiinteistösijoittaja Pentti Välkki , joka osti sen Kekäle oy:ltä viime vuonna. Välkki on kertonut, että remontin jälkeen liiketiloja on vain katutasossa. Ylemmät kerrokset vuokrataan esimerkiksi toimistoiksi.